Frp reagerer på ramadan-lys i Oslo: – En hån
At hovedstaden lyses opp under ramadan, samtidig som den kristne høytiden påske, synes Frp ingenting om. Byrådslederen forsvarer lystenningen. – Jeg reagerer sterkt på dette, og synes dette er en hån mot det norske samfunnet. Det at man bruker skattebetalernes penger på å lage ramadangater i landets hovedstad, er provoserende og galt. Det sier innvandrings- og integreringspolitisk talsperson i Frp, Erlend Wiborg, til VG. Årsaken til at han reagerer, er at Oslo søndag ettermiddag lyste opp ved Rådhuset med en rekke halvmåner – for å markere starten på den islamske høytiden ramadan.  Det skjedde til full jubel fra de fremmøtte, og flere VG snakket med, fortalte at dette betydde «enormt mye». – Hvorfor reagerer du så sterkt, er ikke dette mangfold i praksis? – Norge er et land bygget på kristne verdier og §2 i grunnloven slår også fast at vi er bygget på det kristne verdigrunnlaget. Man gjør ikke dette for andre religioner. Det er ekstra provoserende at vi under den kristne høytiden påsken, vil oppleve opplyste ramadangater i landets hovedstad, sier Wiborg. Han følger opp: – For meg er ikke dette mangfold, tvert imot må de muslimene som bor i Norge tilpasse seg landet vårt, som er tuftet på nettopp kristne verdier. Mener det ikke er integrering Wiborg understreker at vi har religionsfrihet i Norge, og sier det er viktig. – Folk skal få feire de høytidene de måtte ønske, men da i sine troshus og hjem. Man kan ikke forvente at skattebetalerne skal finansiere dette. – Du som er integreringstalsperson for Frp, synes du ikke dette er et fint grep for integrering av mange muslimer i Oslo? – Nei, tvert imot. Dette er ikke integreringsgrep i mine og Frp sine øyne. Man lyser ikke gatene opp for andre religioner, så dette blir helt feil å gjøre i Norges hovedstad, svarer Wiborg. VGs Shazia Majid kommenterer: «Ikke islamifisering, det er rausifisering av samfunnet» Byrådslederen: – Riktig å gjøre dette Byrådsleder Eirik Lae Solberg (H) forsvarer pengebruken og tidspunktet lystenningen skjer på overfor VG:  – Jeg mener at det er riktig å gjøre dette i år, som en start. Dette er et tiltak som gjør at mange i byen vår føler seg sett, og det skaper en tilhørighet og et mangfold, som jeg mener det bør være i Oslo. I en tid med økende polarisering er dette tiltaket ekstra viktig. Han understreker at det går an å ha to tanker i hodet samtidig:  – Norge er et land som er bygget på kristne og humanistiske verdier, men mangfoldet består av mange ulike kulturer og religioner, som lever side om side. At vi markerer ramadan samtidig som vi feirer påske, er et tydelig uttrykk for sameksistensen vi bør ha i en storby som Oslo.  Regningen som kommunen tar under årets ramadan, er budsjettert til et sted mellom 1-1,5 millioner kroner, og er hentet fra «Bilfritt Byliv» – les mer om hva kommunen bruker på juletrær og –lys her: – På sikt må kulturorganisasjoner, trossamfunn og næringslivet finansiere dette selv, så skal Oslo kommune legge til rette både for ramadan og andre religiøse feiringer og høytider i vårt bybilde, sier Lae Solberg. Islamsk Råd Norge: Skaper polarisering Lystenningen er et inkluderende tiltak som sender et viktig budskap om enhet og fellesskap, mener nestleder Mustafa Mahmood i Islamsk Råd Norge. – Dette er et symbol på at vi, som en by, står sammen uavhengig bakgrunn, sier han til VG. Han viser til at Oslo kommune blant annet blar opp for lystenning til jul.  – Det er fint å se at Oslo kommune ikke forskjellsbehandler og ønsker å gjøre det samme for nordmenn med annen tro. Ønsker Wiborg virkelig at kommunen skal forskjellsbehandle nordmenn på bakgrunn av tro? Han viser til at både kristne og islamske verdier er bygget på samhold, rettferdighet og nestekjærlighet.  – Vi skulle ønske at Wiborg hadde etterlevd disse verdiene, istedenfor å skape polarisering og avstand. Vi har stor respekt for kristnes påskefeiring og har også flere likhetstrekk. Det er blant annet flere kristne som markerer påsken med faste, noe som viser hvor like vi er, sier Mahmood.
Frp-politiker Erlend Wiborg mener det er provoserende og galt at skattebetalernes penger blir brukt til å lyse opp gater i Oslo under ramadan. Byrådsleder Eirik Lae Solberg fra Høyre forsvarer tiltaket og mener det skaper tilhørighet og mangfold i byen. Islamsk Råd Norge viser til at kommunen blant annet blar opp for lystenning til jul, og sier det er fint at kommunen ikke forskjellsbehandler og ønsker å gjøre det samme for nordmenn med annen tro.